CELEX: 32019D2218
Language: bg
Date: 2019-10-24 00:00:00
Title: Решение (ЕС) 2019/2218 на Съвета от 24 октомври 2019 година относно подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Демократична република Сао Томе и Принсипи и Европейската общност

27.12.2019   
               
               
                  BG
               
               
                  Официален вестник на Европейския съюз
               
               
                  L 333/1
               
            
         РЕШЕНИЕ (ЕС) 2019/2218 НА СЪВЕТА
         от 24 октомври 2019 година
         относно подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Демократична република Сао Томе и Принсипи и Европейската общност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 23 юли 2007 г. Съветът прие Регламент (ЕО) № 894/2007 (1) за сключване на Споразумение за партньорство в областта на рибарството между Демократична република Сао Томе и Принсипи и Европейската общност (2) (наричано по-долу „споразумението“). Споразумението влезе в сила на 29 август 2011 г. и все още е в сила.
                  
               
                     (2)
                  
                  
                     На 18 декември 2017 г. Съветът упълномощи Комисията да започне преговори с Демократична република Сао Томе и Принсипи (наричана по-долу „Сао Томе и Принсипи“) с оглед сключване на нов протокол за прилагане на споразумението.
                  
               
                     (3)
                  
                  
                     Срокът на действие на предходния протокол към споразумението изтече на 22 май 2018 г.
                  
               
                     (4)
                  
                  
                     Комисията проведе преговори от името на Съюза относно нов протокол. В резултат на тези преговори новият протокол беше парафиран на 17 април 2019 г.
                  
               
                     (5)
                  
                  
                     Целта на Протокола за прилагане на Споразумението за партньорство в областта на рибарството между Демократична република Сао Томе и Принсипи и Европейската общност (наричан по-долу „протоколът“) е да позволи на Съюза и на Сао Томе и Принсипи да работят в по-тясно сътрудничество, за да насърчават устойчивата политика в областта на рибарството, отговорното използване на рибните ресурси във водите на Сао Томе и Принсипи и да подкрепят усилията на тази държава за развитието на сектора на рибарството.
                  
               
                     (6)
                  
                  
                     С цел да се осигури скорошно започване на риболовните дейности на корабите на Съюза протоколът следва да се прилага временно от оммента на подписването му.
                  
               
                     (7)
                  
                  
                     Протоколът следва да бъде подписан и следва да се прилага временно до приключване на процедурите, необходими за влизането му в сила,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването от името на Съюза на Протокола за прилагане на Споразумението за партньорство в областта на рибарството между Демократична република Сао Томе и Принсипи и Европейската общност се разрешава, при условие че посоченият протокол бъде сключен.
            Текстът на протокола е приложен към настоящото решение.
         
         
            Член 2
            Председателят на Съвета е оправомощен да посочи лицето(лицата), упълномощено(и) да подпише(ат) протокола от името на Съюза.
         
         
            Член 3
            Протоколът се прилага временно от датата на подписването му (3) до приключване на процедурите, необходими за влизането му в сила.
         
         
            Член 4
            Настоящото решение влиза в сила в деня след деня на приемането му..
         
         
            Съставено в Люксембург на 24 октомври 2019 година.
            
               
                  За Съвета
               
               
                  Председател
               
               A.-K. PEKONEN
            
         
         
            (1)  Регламент (ЕО) № 894/2007 на Съвета от 23 юли 2007 г. за сключване на Споразумение за партньорство в областта на рибарството между Демократична република Сао Томе и Принсипи и Европейската общност (ОВ L 205, 7.8.2007 г., стр. 35).
         
            (2)  ОВ L 205, 7.8.2007 г., стр. 36.
         
            (3)  Датата, от която протоколът ще бъде прилаган временно, ще бъде публикувана в Официален вестник на Европейския съюз от генералния секретариат на Съвета.